IL-ĠNUS JAGĦTUK QIMA – L-Epifanija tal-Mulej – Il-Ħadd 5 ta' Jannar 2020 L-Epifanija tal-Mulej IL-ĠNUS JAGĦTUK QIMA Isaija 60:1-6; Salm 71; Efesin 3: 2-6; Mattew 2:1-12 Il-Vanġelu Meta twieled Ġesù f'Betlehem tal-Lhudija, fi żmien is-sultan Erodi, xi maġi mil-lvant ġew Ġerusalemm jistaqsu: "Fejn hu dak li twieled sultan tal-Lhud? Għax rajna l-kewkba tiegħu tielgħa, u ġejna nqimuh." Is-sultan Erodi sama' bihom, u tħawwad hu u Ġerusalemm kollha miegħu. Ġabar flimkien il-qassisin il-kbar u l-kittieba kollha tal-poplu, u ried jaf mingħandhom fejn kellu jitwieled il-Messija. U huma qalulu: "F'Betlehem tal-Lhudija, għax hekk inkiteb mill-profeta: 'U int, Betlehem, art ta' Ġuda, le, m'intix l-iżgħar fost il-bliet il-kbar ta' Ġuda għax minnek joħroġ mexxej li jirgħa l-poplu tiegħi Iżrael.' Erodi mbagħad sejjaħ lill-maġi bil-moħbi, u tkixxef bir-reqqa kollha mingħandhom iż-żmien li fih dehritilhom il-kewkba; bagħathom Betlehem u qalilhom: "Morru, staqsu sewwa għat-tifel, u meta ssibuh ejjew għiduli, ħalli jien ukoll niġi nqimu." Dawk, wara li semgħu lis-sultan, telqu, u ara, il-kewkba li kienu raw tielgħa bdiet miexja quddiemhom sakemm waslet u waqfet fuq il-post fejn kien hemm it-tifel. Kif raw il-kewkba mtlew b'ferħ kbir tassew. Meta mbagħad daħlu d-dar u raw lit-tifel ma' ommu Marija, nxteħtu fl-art iqimuh; fetħu t-teżori tagħhom u offrewlu rigali deheb, inċens u mirra. Mbagħad, billi kienu mwissijin f'ħolma biex ma jerġgħux imorru għand Erodi, telqu lura lejn arthom minn triq oħra. Il-Ħsieb Erodi u l-Maġi. Min jibża' mid-dawl u min ifittex id-dawl. Min irid jaħbi d-dawl u min jgħożż id-dawl. Erodi u l-Maġi huma aħna fl-għażliet li nagħmlu kuljum, għażliet ta' kompromessi jew għażliet mingħajr kundizzjoni biex nimxu wara Kristu. Hemm bżonn li llum inkunu sinċieri magħna nfusna. L-Epifanija hija t-tama ta' Ġesù li ġie biex iġibilna d-dawl fid-dinja. Il-mixja fil-ħajja tagħna hija mixja mid-dlam għad-dawl, mit-telfien għall-ħajja. Il-proċess tal-Maġi huwa interessanti: IL-KEWKBA, L-ISKRITTURA, IL-MIĠJA IL-LAQGĦA L-EPIFANIJA Ma kinetx ħaġa faċli li ssib lil Ġesù. Hemm proċess xi nwettqu kuljum biex niskopru d-dawl. Hemm bżonn urġenti mhux biss li nfittxu lil Alla iżda li nersqu lejn Alla u nagħrfu s-sinjali li jibgħat lilna, jiġifieri l-kewkba. Il-Kelma Is-silta mill-Ktieb tal-Profeta Isaija li nsibu fl-Ewwel Qari hija silta mimlija dawl. Il-poplu kiseb il-ħelsien mill-jasar u ġej lura minn Ġerusalemm li fuqha issa qed jiddi l-Mulej bil-glorja tiegħu. Huwa għalhekk li s-Salmista fis-Salm 71 itenni li l-ġnus kollha ta' l-art se jagħtu qima lil-Mulej. Fl-Ittra lill-Efesin San Pawl juri li l-Pjan tas-Salvazzjoni huwa universali mhux għall-Lhud biss, xi ħaġa li tidher fl-Epifanija. Fil-Vanġelu San Mattew ikompli jurina l-ġrajja ta' Kristu fid-dawl tal-Profezija. Fil-Maġi hemm rappreżentazzjoni tal-ġnus kollha. Il-Ħajja 1. Fil-Ħajja tħobb id-dlam jew id-dawl? 2. Kemm kien hemm mumenti li permezz tagħhom int adurajt lil Ġesù? 3. Kemm qed twassal lill-familjari jew lil sħabek għad-dawl li sibt? 4. Qatt skoprejt li inti tista' tkun dawl qawwi fl-ambjent tiegħek? Mulej Ġesù għinni biex inkun dawl għal dawk ta' madwari.
IL-ĠNUS JAGĦTUK QIMA – L-Epifanija tal-Mulej – Il-Ħadd 5 ta' Jannar 2020